Alfred Adler
Store norske leksikon,Psykologi,Klinisk psykologi,Psykoanalyse og psykoanalytisk teori
Alfred Adler var østerriksk lege og psykolog, og grunnlegger av den såkalte individualpsykologien. Som ung praktiserende lege interesserte Adler seg sterkt for sosialhygieniske spørsmål, og han stod senere de demokratisk og sosialreformatorisk pregede bevegelser nær. I 1899 lærte han Sigmund Freud å kjenne, var en av de første som anerkjente det betydningsfulle i Freuds ideer, og han støttet ham og samarbeidet med ham. Adler var aldri Freuds elev, men opptok meget av Freuds tanker i sin lære. Da Adler ikke kunne slutte seg til Freuds særlige utforming av teoretiske punkter, spesielt i synet på seksualdriften, kom det 1911 til et brudd.
Adlers lære Adler utformet sin egen lære som på mange punkter foregriper senere utviklinger innenfor psykoanalysen, spesielt ego–psykologien. Ifølge Adler lider ethvert menneske av et grunnleggende mindreverdighetskompleks, ofte på grunn av direkte fysiske feil og skavanker, og iallfall som et resultat av barnets biologisk betingede hjelpeløshet og avhengighet. Dette fører til en «vilje til makt», som lett kan skape konkurranse, fiendtlighet, konflikter og mistilpasning. Som kompensasjon for sine svake sider søker mennesket å trene dem opp til å bli en særlig styrke, eller det overutvikler sine sterke sider for å skjule de svake.Allerede i tidlige barneår utvikler hvert menneske en særegen livsstil, det vil si en karakteristisk måte å møte omverdenen på. Hvor denne er uegnet til å løse de tilpasningsproblemer individet står overfor, oppstår det en nevrose. Som motvekt mot det nevroseskapende selvhevdelsesmotivet fremhever Adler de sosiale motiver.Adlers teorier har hatt betydning for moderne personlighetspsykologi. Hans hovedverk er Über den nervösen Charakter (1912). Les mer i Store norske leksikon psykoanalyse psykologiens historie På norsk Kursus i individualpsykologi: forelesninger ved Siljanskolens pedagogiske institutt (1936). Litteratur Stepansky, Paul E. (1983). In Freud's shadow: Adler in context. Hoffman, Edward. (1994). The drive for self : Alfred Adler and the founding of individual psychology.